સાંજે સાડા પાંચ વાગ્યે હૉલમાં શોર મચ્યો હોવાનું જણાતા પ્રેસ ક્લબના સેક્રેટરી જિતેન્દ્રસિંહ હૉલમાં ગયા તો જાવેદ અલી ગિલાની અને તેમના સાથીઓ ભારતવિરોધી સૂત્રોચ્ચાર કરતાં હતા.આવી ઘટનાના સિલસિલાને કારણે સરકારને તેમાં કોઈ ષડ્યંત્રની ગંધ આવે છે. હાફીઝ સઈદના ટ્વીટની તપાસ સાયબર ક્રાઈમ દ્વારા થઈ રહી છે. તપાસ એજન્સીઓ હવે વીડિયો ફૂટેજમાં દેખાતા વિદ્યાર્થીઓનાં નામ જાણીને તેમના ફોન પર નજર રાખી રહી છે. જેએનયુના સત્તાવાળાઓએ પોલીસને એવી પણ માહિતી આપી છે કે યુનિવર્સિટીના કાર્યક્રમનું આયોજન કરનારા વિદ્યાર્થીઓએ જામિયા મિલિયા સંસ્થાનમાંથી વિદ્યાર્થીઓને બોલાવવાની વાત કરી હતી, યુનિવર્સિટીના સત્તાવાળાઓએ એમ કરવાની ના પાડી હતી. તેનો મતલબ એ થાય કે કાર્યક્રમનું આયોજન કરનારા વિદ્યાર્થીઓનો આશય પહેલેથી ભારતવિરોધી તમાશો કરવાનો હોવો જોઈએ.